Røa

Røa er et boligstrøk og tidligere bydel nord for Ullernåsen og øst for Lysakerelva i den vestlige delen av Oslo, og grenser til Bærum i vest. 

Da Røa var en administrativ bydel dekket den området mellom grensen til Bærum i Lysakerelva i vest og Holmenkollveien i øst, fra Sørkedalen i nord til Ullernåsen/Husebyskogen i sør. Dermed rommet bydelen områder som Hovseter, Bogstad og Sørkedalen. 

På 1800-tallet var Røa et jordbruksområde som hadde mølle og sagbruk, men området ble utparsellert fra tidlig på 1900-tallet. Utbyggingen skjøt fart i 1920-årene, og området ble etablert forstad da Røabanen med Røa stasjon kom i 1935. Strøket var, og er fremdeles, hovedsakelig bebygd med småhus, men en del rekkehus og boligblokker har blitt oppført etter andre verdenskrig. Ved bydelsreformen i 2004 ble bydelen Røa (bydelsnummer 24) slått sammen med Vinderen, og er nå en del av bydelen Vestre Aker.

Navnets opprinnelse er en norrøn flertallsform av ruð, som betyr «rydning», altså betyr navnet «rydningene». Rød eller Røed er også navnet på gårder som har ligget i Røa-området.

 Røa sentrum 
Røa sentrum ligger ved krysset mellom Vækerøveien og Griniveien (rv. 168) og har ulike servicetilbud, som butikker, postkontor, bank, apotek, vinmonopol og bibliotek. Sistnevnte ligger i Samfunnshus Vest, som er samfunnshus for Vestre Aker og Ullern Bydel. Biblioteket er del av Deichmanske bibliotek, og er et av to allmenbibliotek i Oslo vest (det andre ligger ved Majorstuen – biblioteket ved Smestad er et skolebibliotek som også er åpent for publikum).

Røa kirke, tegnet av arkitekt Georg Greve og oppført i 1939, er lokalisert cirka 150 meter nord for Røakrysset, langs Vækerøveien.

 Utbygging 

Etter at en ny reguleringsplan ble lagt frem 22. april 2004, er Røa sentrum under modernisering og utbygging. Den nye reguleringsplanen åpnet for 600 nye boliger, og 20 500 m² til forretninger, kontorer, bevertning og allmennyttige formål.

Det har i over 40 år pågått arbeid for å legge Griniveien i tunnel under Røa sentrum.

 Sport 
Innen idrett er Røa særlig kjent for sitt kvinnefotballag. Røa IL ligger i toppserien for kvinner og vant både serien og cupfinalen i 2004, 2008 og 2009. I 2006 vant laget cupen etter å ha slått Asker 3-2 i cupfinalen, og i 2010 vant Røa cupfinalen 7-0 mot Trondheims-Ørn. I tillegg vant Røa serien i 2007. De har også et herrelag.

Røa har tidligere vært en storklubb innen bandy, men de spiller nå i 1.divisjon. Innenfor ski har Røa skihopperen Olav Hansson og langrennsløperen Martin Johnsrud Sundby.

 Kollektivtrafikk 
Røabanen passerer i tunnel under Røa sentrum, på vei videre mot endestasjonen Østerås. Per februar 2007 er Røa endestasjon for busslinjene 41, som kommer fra Skansebakken i Sørkedalen, 47 A og B, som trafikkerer nærområdene mellom Røa, Ullerntoppen og Bogstad og 735, som kommer fra Nesbru i Asker. Busslinje 32 (Voksen skog–Kværnerbyen) har også holdeplass på Røa. Etter at T-banens linje 2 i 1995 ble gjennomgående mellom Røa og Ellingsrud, har enkelte lokale aktører pekt på en vedvarende sosial distanse mellom de to bydelene. Selv om dette aldri har vært formalisert, omtales det tidvis i lokalhistoriske publikasjoner.Krogstad, Helge (2003). Mellom linjene: Transport, tilhørighet og territoriale forestillinger i Oslo vest 1965–2000. Oslo: Byhistorisk Forlag. ISBN 82-7412-198-4.

 Kjente personer 

Oppvokst i gamle bydel Røa:
 Magdi Ytreeide Abdelmaguid, vokalist i Karpe (vokst opp på Hovseter)
 Kjetil Bjørnstad, forfatter og musiker (vokst opp i Melumveien)
 Carl I. Hagen, Fremskrittspartiet-politiker (bor nå på Bestum i Bydel Ullern)
 Cathrine Larsåsen, friidrettsutøver (fremdeles bosatt på Røa)
 Thomas Feldberg, musiker og programleder (fremdeles bosatt på Røa)
 Kalle Fürst, tidligere programsjef for NRK Barn og Ungdom
 Michael Krohn, vokalist i Raga Rockers
 Magnus Monn-Iversen, produsent og manusforfatter
 Arild Nyqvist, poet
 Chirag Patel, vokalist i Karpe (vokst opp på Bogstad)
 Trond-Viggo Torgersen, komiker og programleder
 Jonna Støme, komiker
 Henrik Elvestad, komiker
 Ole Martin Ihle, forfatter og redaktør
 Kari Simonsen, skuespiller (vokste opp i Finnhaugveien 10)
 Henriette Steenstrup, skuespiller og manusfofatter (vokst opp på Hovseter)
 Martin Johnsrud Sundby, langrennsløper
 Christian Waaler, bandyspiller

Har vært eller er bosatt i gamle bydel Røa:
 Jon Almaas, programleder (bodde en periode i Melumveien 5)
 Øivind Berg, dirigent og fiolinist
 Johnny Bergh, TV-produsent og -regissør
 Jon Gelius, journalist
 Erik Fosse, lege
 Odd Grythe, programleder
 Leif Juster, revyskuespiller (bodde i Melumveien 5)
 Trond Kirkvaag, skuespiller (bodde i Harald Løvenskiolds vei 33)
 Tor Kjærvik, advokat
 Dagfinn Lyngbø, komiker (bosatt i Sørkedalen)
 Hilde Lyrån, skuespiller, danser og komiker (oppvokst på Tveita)
 Bitte Monn-Iversen, tv- og filmprodusent
 Gerd Nyqvist, forfatter
 Fredrik Otterstad, dirigent av Sølvguttene
 Ole Paus, vokalist og revyskuespiller
 Einar Rose, revyskuespiller (bodde i Kristian Auberts vei 11)
 Jo Røislien, matematiker, programleder og forfatter (bor i Griniveien 34A)
 Vår Staude, programleder
 Pernille Sørensen, komiker (bosatt i Sørkedalen)
 Tor Mikkel Wara, politiker
 Unnveig Aas, musiker

 Referanser 

Litteratur



 Eksterne lenker 
 Informasjon om reguleringsplanen for Røa sentrum
 Røa vels side med diverse informasjon om utbyggingsplaner (også for Røa trivselsbad)

Kategori:Røa